CELEX: 52017PC0264
Language: da
Date: 2017-06-01
Title: Forslag til RÅDETS AFGØRELSE om indgåelse af den internationale overenskomst af 2015 om olivenolie og spiseoliven

EUROPA-KOMMISSIONEN
            Bruxelles, den 1.6.2017
            COM(2017) 264 final
            2017/0107(NLE)
            Forslag til
            RÅDETS AFGØRELSE
            om indgåelse af den internationale overenskomst af 2015 om olivenolie og spiseoliven
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Den internationale overenskomst af 2005 om olivenolie og spiseoliven
                  1
               , som udløb den 31. december 2014, blev forlænget til den 31. december 2015. I henhold til overenskomstens artikel 47, stk. 3, forbliver den i kraft, indtil den nye overenskomst træder i kraft.
            
            
               Den 19. november 2013 gav Rådet Kommissionen bemyndigelse til at indlede forhandlinger på Unionens vegne med henblik på indgåelse af en ny international overenskomst om olivenolie og spiseoliven.
            
            
               Inden for rammerne af De Forenede Nationers Konference om forhandling om en overenskomst, som skal afløse Den Internationale Overenskomst af 2005 om Olivenolie og Spiseoliven, som fandt sted i Palais des Nations i Genève den 5.-9. oktober 2015, har repræsentanterne for de 24 medlemmer af De Forenede Nationers Konference om Handel og Udvikling (CNUCED) og de to mellemstatslige organisationer udarbejdet teksten til den nye overenskomst. 
            
            
               Teksten til overenskomsten, som er blevet forhandlet i samråd med arbejdsgruppen om basisprodukter (PROBA), er i overensstemmelse med de forhandlingsdirektiver, som Rådet har vedtaget. 
            
            
               I overensstemmelse med Rådets afgørelse (EU) 2016/1892 af 10. oktober 2016
                  2
                blev den internationale overenskomst af 2015 om olivenolie og spiseoliven undertegnet på Unionens vegne den 28. november 2016 i De Forenede Nationers hovedkvarter i New York med forbehold af dens indgåelse på et senere tidspunkt. 
            
            
               I overensstemmelse med overenskomstens artikel 31, stk. 2, trådte den midlertidigt i kraft den 1. januar 2017.
            
            
               2.FORSLAG
            
            
               På baggrund af ovenstående foreslår Kommissionen:
            
            
               at i overensstemmelse med artikel 207, stk. 4, og artikel 218, stk. 6, i TEUF udpeger formanden for Rådet den person, som på Den Europæiske Unions vegne er beføjet til at deponere det godkendelsesinstrument, der er omhandlet i aftalens artikel 28, stk. 4, med henblik på at udtrykke Den Europæiske Unions samtykke til at blive bundet af aftalen.
            
            
               Det forventes i øvrigt, at Rådet i medfør af artikel 218, stk. 7 i TEUF giver Kommissionen beføjelse til at fastlægge den holdning, der skal indtages på Unionens vegne i det Medlemsråd, der er nedsat ved den nye overenskomst, når dette organ, jf. artikel 19, stk. 2, til overenskomsten, skal vedtage ændringer af betegnelser og definitioner på de olier, olier af olivenpresserester og spiseoliven, der er omhandlet i bilag B og C til overenskomsten. 
            
            
               3.VIRKNINGER FOR BUDGETTET
            
            
               Dette forslag har ingen budgetmæssige konsekvenser.
            
            
               2017/0107 (NLE)
            
            
               Forslag til
            
            
               RÅDETS AFGØRELSE
            
            
               om indgåelse af den internationale overenskomst af 2015 om olivenolie og spiseoliven
            
            
               RÅDET FOR DEN EUROPÆISKE UNION HAR —
            
         
         
            
               under henvisning til traktaten om Den Europæiske Unions funktionsmåde, særlig artikel 207, stk. 4, sammenholdt med artikel 218, stk. 6, andet afsnit, litra a), nr. v), og artikel 218, stk. 7, 
            
            
               under henvisning til forslag fra Kommissionen,
            
            
               under henvisning til godkendelse fra Europa-Parlamentet og
            
            
               ud fra følgende betragtninger:
            
            
               (1)Den 19. november 2013 bemyndigede Rådet Kommissionen til at indlede forhandlinger på Unionens vegne med henblik på indgåelse af en ny international overenskomst om olivenolie og spiseoliven
                  3
               .
            
            
               (2)Teksten til den nye internationale overenskomst om olivenolie og spiseoliven blev vedtaget den 9. oktober 2015 af repræsentanterne for de 24 medlemmer af De Forenede Nationers Konference om Handel og Udvikling (CNUCED) og de to mellemstatslige organisationer inden for rammerne af De Forenede Nationers Konference om forhandling om en overenskomst, som skal afløse den internationale overenskomst af 2005 om olivenolie og spiseoliven. 
            
            
               (3)I overensstemmelse med Rådets afgørelse (EU) 2016/1892 af 10. oktober 2016
                  4
                blev den internationale overenskomst af 2015 om olivenolie og spiseoliven (herefter "overenskomsten") undertegnet på Unionens vegne den 28. november 2016 i De Forenede Nationers hovedkvarter i New York med forbehold af dens indgåelse på et senere tidspunkt.
            
            
               (4)Overenskomsten trådte midlertidig i kraft den 1. januar 2017, jf. dens artikel 31, stk. 2.
            
            
               (5)Ved aftalen nedsættes der et beslutningstagende organ, "Medlemsrådet", som udøver alle de beføjelser og varetager alle de opgaver, der er nødvendige for at nå målene for overenskomsten. Kommissionen bør bemyndiges til at repræsentere Unionen i Medlemsrådet.
            
            
               (6)I henhold til artikel 19, stk. 2, i overenskomsten kan Medlemsrådet ændre betegnelser og definitioner på de olier, olier af olivenpresserester og spiseoliven, der er omhandlet i bilag B og C til overenskomsten, og derved ændre overenskomsten. 
            
            
               (7)For at lette Medlemsrådets vedtagelse af disse ændringer til overenskomsten bør Kommissionen gives beføjelse til at vedtage disse på vegne af Unionen. 
            
            
               (8)Kommissionen bør vedtage Unionens holdninger vedrørende de foreslåede ændringer til overenskomsten og i den sammenhæng sikre, at disse holdninger er i Unionens interesse, bidrager til målene for Unionens handelspolitik og ikke er i strid med EU-retten eller folkeretten, uden at det berører Kommissionens beføjelser til at tilpasse Unionens bestemmelser ved delegerede retsakter til de af Medlemsrådet vedtagne ændringer af overenskomsten, især hvad angår handelsnormer for sektoren for olivenolie- og spiseoliven, jf. artikel 75 i Europa-Parlamentets og Rådets forordning (EU) nr. 1308/2013
                  5
               . 
            
            
               (9)For at kunne gøre brug af medlemsstaternes ekspertise og for at sikre størst mulig sammenhæng mellem Medlemsrådets afgørelser og Unionens bestemmelser, som vil blive vedtaget ved en delegeret retsakt som følge af Medlemsrådets afgørelser, bør Kommissionen bistås af medlemsstaternes repræsentanter, som skal underrettes, så snart udarbejdelsen af de holdninger, den agter at indtage på Unionens vegne, indledes. Det bør fastsættes, at hvis et antal medlemsstater svarende til det blokerende mindretal, der er fastsat i artikel 238, stk. 3, litra a), andet afsnit, i traktaten modsætter sig den holdning, som Kommissionen agter at indtage, kan Kommissionen ikke indtage denne holdning.  
            
            
               (10)Aftalen bør godkendes på Den Europæiske Unions vegne — 
            
            
               VEDTAGET DENNE AFGØRELSE:
            
            
               Artikel 1
            
            
               Den internationale overenskomst af 2015 om olivenolie og spiseoliven godkendes på Unionens vegne.
            
            
               Teksten til overenskomsten er knyttet til denne afgørelse.
            
            
               Artikel 2
            
            
               Formanden for Rådet udpeger den person, som på Den Europæiske Unions vegne er beføjet til at deponere det godkendelsesinstrument, der er omhandlet i aftalens artikel 28, stk. 4, med henblik på at udtrykke Den Europæiske Unions samtykke til at blive bundet af aftalen.
            
         
         
            
               Artikel 3
            
            
               Kommissionen repræsenterer Unionen i det Medlemsråd, der er nedsat ved artikel 3 i overenskomsten.
            
            
               Artikel 4
            
            
               Når det Medlemsråd, der er nedsat ved overenskomsten, skal vedtage afgørelser om ændringer af betegnelser og definitioner på de olier, olier af olivenpresserester og spiseoliven, der er omhandlet i bilag B og C til overenskomsten, jf. artikel 19, stk. 2, i overenskomsten, tillægges Kommissionen beføjelse til at fastlægge den holdning, der skal indtages på Unionens vegne til de foreslåede ændringer, forudsat at følgende betingelser er opfyldt:
            
            
               1)Kommissionen sikrer, at de holdninger, der vedtages:
            
            
               -er i Unionens interesse
            
            
               -ikke er i strid med EU-retten eller folkeretten, særlig ikke med forordning (EU) nr. 1308/2013, uden at dette berører Kommissionens beføjelse til at tilpasse Unionens regler ved delegerede retsakter til ændringer af overenskomsten, der er vedtages af Medlemsrådet, især hvad angår handelsnormer for sektoren for olivenolie- og spiseoliven, jf. artikel 75 i samme forordning.
            
            
               2)Med henblik på fastlæggelse af Unionens holdning underretter Kommissionen medlemsstaternes repræsentanter inden for en rimelig frist om den holdning, den agter at indtage på Unionens vegne i Medlemsrådet.
            
            
               Såfremt et antal medlemsstater svarende til det blokerende mindretal, jf. artikel 238, stk. 3, litra a), andet afsnit, i traktaten modsætter sig den holdning, som Kommissionen agter at indtage, kan Kommissionen ikke indtage denne holdning i Medlemsrådet. I dette tilfælde forelægger Kommissionen, jf. artikel 218, stk. 9, i traktaten Rådet en passende holdning.
            
            
               Artikel 5
            
            
               Denne afgørelse træder i kraft på syvendedagen efter offentliggørelsen i Den Europæiske Unions Tidende.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 302 af 19.11.2005, s. 47.
               
               
                  
                     (2)
                  Rådets afgørelse (EU) 2016/1892 af 10. oktober 2016 om undertegnelse på Den Europæiske Unions vegne og midlertidig anvendelse af den internationale overenskomst af 2015 om olivenolie og spiseoliven (EUT L 293 af 28.10.2016, s. 2).
               
               
                  
                     (3)
                  COM(2013) 646 final af 19.9.2013.
               
               
                  
                     (4)
                  Rådets afgørelse (EU) 2016/1892 af 10. oktober 2016 om undertegnelse på Den Europæiske Unions vegne og midlertidig anvendelse af den internationale overenskomst af 2015 om olivenolie og spiseoliven (EUT L 293 af 28.10.2016, s. 2).
               
               
                  
                     (5)
                  Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).